Diari Oficial de la Generalitat Valenciana


Sumari del DOGV 5841, del 03-09-2008 (2008/10154)

ORDE de 29 d'agost de 2008, de la Conselleria de Justícia i Administracions Públiques, per la qual es regulen i convoquen ajudes per a l'adquisició d'equips i tecnologia de la informació i la comunicació específics per a l'accés a la societat de la informació de persones amb discapacitat, afavorint la seua inclusió digital, dins del marc del planejament estratègic AVANTIC per a l'exercici 2008 (ACCESTIC).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5841

Data del DOGV
:   03-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/10631


Data del document
:   29-08-2008

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * discapacitat
    * informàtica
    * suport econòmic
    * ajuda pública

ORDE de 29 d'agost de 2008, de la Conselleria de Justícia i Administracions Públiques, per la qual es regulen i convoquen ajudes per a l'adquisició d'equips i tecnologia de la informació i la comunicació específics per a l'accés a la societat de la informació de persones amb discapacitat, afavorint la seua inclusió digital, dins del marc del planejament estratègic AVANTIC per a l'exercici 2008 (ACCESTIC). [2008/10246]
El 12 de maig de 2004, el president de la Generalitat va presentar la nova estratègia del Consell en matèria de telecomunicacions avançades i de consolidació de la Societat Tecnològica i del Coneixement a la Comunitat Valenciana, AVANTIC 2004-2010, integrada pel Pla Estratègic Valencià de Telecomunicacions Avançades (PEVTA) i pel Pla Estratègic per a la Consolidació de la Societat Tecnològica i del Coneixement en la Comunitat Valenciana (PETIC), a més de per tres programes horitzontals que aborden respectivament la gestió avançada del coneixement, la I+D+i en TIC i l'estructura orgànica i funcional del conjunt d'AVANTIC.
Dins de les línies d'actuació del Pla PETIC -Universalització de l'accés a la Societat Tecnològica i del Coneixement- es preveu el desenrotllament d'accions de suport a la integració en la societat techno-activa d'aquelles persones amb dificultats d'accés a les TIC (físiques, psíquiques o sensorials), recreant les condicions necessàries perquè qualsevol ciutadà o ciutadana puga tindre accés al coneixement i estar en condició d'exercir el seu dret a la comunicació tecnològica a través de les TIC en totes les seues esferes vitals: personal, afectiva, laboral, acadèmica, professional, etc. (principi d'accessibilitat). En conseqüència, es contempla la posada en marxa d'un conjunt de mesures per tal de garantir la inclusió en la societat de la informació de la ciutadania, en general, i de les persones amb discapacitat, en particular, perquè, a través de l'ús de les noves tecnologies, s'arribe a la seua integració social, la millora de la seua qualitat de vida i es combata l'exclusió digital.
En el marc estatutari, l'article 19 de l'Estatut d'Autonomia de la Comunitat Valenciana atribueix a la Generalitat, en l'àmbit de les seues competències, l'impuls d'un model de desenrotllament equitatiu, territorialment equilibrat i sostenible, basat, entre altres fonaments, en la plena integració en la societat de la informació, que reconega el dret d'accés dels valencians i les valencianes a les noves tecnologies i que la Generalitat desenrotlle polítiques actives que impulsen la formació, les infraestructures i la seua utilització.
En concret, i de forma especial, l'article 67 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat, estableix que l'administració de la Generalitat fomentarà l'accés de les persones amb discapacitat a les noves tecnologies i a la societat de la informació; mandat imperatiu que ha d'entendre's i ser desenrotllat en el context que crea l'esmentada Llei sobre accessibilitat en els sistemes de comunicació sensorial i ajudes tècniques destinades amb aquesta finalitat. Tot això amb base en el principi general previst en l'article 4 -el principi d'igualtat d'oportunitats- mitjançant el qual es garantirà l'accés de les persones amb discapacitat als béns i recursos generals de la societat, si cal, a través de recursos complementaris i, en tot cas, eliminant tota forma de discriminació i limitació que siga aliena a la condició pròpia de les esmentades persones.
D'altra banda, un conjunt de normes de l'Estat avalen la necessitat de fer efectiva l'accessibilitat de les persones amb discapacitat a la informació proporcionada per aquests mitjans electrònics, informàtics i telemàtics; en aquest sentit, el Consell de Ministres del dia 4 de novembre de 2005 va aprovar el Pla AVANZA, un dels eixos del Programa Enginy 2010 posat en marxa pel Govern per a impulsar I+D+i, per tal de desenrotllar la societat de la informació i del coneixement (SIC) a Espanya així com la convergència amb Europa i entre les comunitats autònomes. Així mateix, el mencionat Pla s'orienta a aconseguir l'adequada utilització de les tecnologies de la Informació i la Comunicació (TIC) per a contribuir a l'èxit d'un model de creixement econòmic basat en l'increment de la competitivitat i la productivitat, la promoció de la igualtat social i territorial, així com la millora del benestar i de la qualitat de vida de la ciutadania.
En aquest conjunt normatiu cal destacar les previsions d'adaptació i l'impuls d'actuacions per a integrar les persones amb discapacitat de la Llei 34/2002, d'11 de juliol, de Serveis de la Societat de la Informació i de Comerç Electrònic i la Llei 59/2003, de 19 de desembre, de Firma Electrònica, dirigida a desenrotllar tecnologies i aplicacions per a les persones amb necessitats especials, per tal d'afavorir el seu accés a la societat de la informació.
Així mateix, la promulgació de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat; de la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, i, especialment, l'aprovació del Reial Decret 1494/2007, de 12 de novembre, pel qual s'aprova el Reglament sobre les condicions per a l'accés de les persones amb discapacitat a les tecnologies, productes i serveis relacionats amb la societat de la informació i mitjans de comunicació, han suposat un pas més, igualment transcendental, cap a l'objectiu de garantir i fer efectiu el dret a la igualtat d'oportunitats de les persones amb discapacitat, d'acord amb els articles 9.2, 10, 14 i 49 de la Constitució.
Finalment, la consolidació de la línia de subvenció -creada en l'exercici anterior- denominada «ACCESTIC», la finalitat de la qual és l'aplicació de les tecnologies de la informació i la comunicació per a eliminar les barreres que dificulten l'accés de les persones amb algun tipus de discapacitat a la societat de la informació i del coneixement -amb l'objectiu d'acció consistent en la concessió d'ajudes a les persones amb discapacitat i per a aquestes, per a l'adquisició d'equips o programes orientats als diversos col·lectius de persones amb necessitats especials, per a facilitar el seu accés als sistemes d'informació-, constitueix l'eix d'actuació sobre el qual es pretén continuar incidint a través de la present Orde.
Amb aquestes mesures s'afavoreix l'accessibilitat (entesa com la possibilitat de tindre accés a un recurs) alhora que es possibilita a les persones, amb problemes de mobilitat o de percepció sensorial, que comprenguen un espai, s'hi integren i en comuniquen els continguts.
Per tot això, la Conselleria de Justícia i Administracions Públiques convoca aquestes ajudes encaminades a possibilitar l'adquisició d'equips i tecnologia adequats per a facilitar la integració social de les persones amb discapacitat.
Així, doncs, en virtut de tot allò que s'ha exposat, d'acord amb el que establix la Llei 38/2003, de 17 de novembre, General de Subvencions i fent ús de les facultats que m'atorga l'article 28 de la Llei 5/1983, de 30 de desembre, del Consell, i a proposta de la Direcció General de Modernització,
ORDENE
Article 1. Objecte
Es convoquen ajudes econòmiques per a l'adquisició d'equips i tecnologia innovadora adequats per a facilitar l'accés a la societat de la informació de les persones amb algun tipus de discapacitat, per tal d'aconseguir la seua integració social, i evitar-ne l'exclusió digital i millorar, amb això, la seua qualitat de vida.
Article 2. Característiques, modalitat, procediment de concessió i tipologia de les ajudes
1. Les persones i entitats a les quals es dirigeixen les ajudes regulades i convocades a través de la present disposició no exerceixen activitats econòmiques en les quals oferisquen béns o serveis al mercat, per la qual cosa no hi ha possibilitat alguna de falsejament de la competència. En conseqüència, de conformitat amb el que establix el Decret 147/2007, de 7 de setembre, del Consell, atés que no reuneixen els requisits fixats en l'article 87 del Tractat Constitutiu de la Comunitat Europea les referides ajudes no necessiten de la seua notificació o comunicació a la Comissió Europea.
2. Les ajudes que es convoquen mitjançant la present Orde tenen la modalitat de subvenció, i podran sol·licitar-se per a l'adquisició dels equips i tecnologia específics dirigits a la integració social de les persones amb discapacitat en l'exercici 2008.
3. El procediment de concessió serà el de concurrència competitiva.
4. Les subvencions regulades a través d'aquesta orde s'inclouen dins de la tipologia d'intervenció per a la inserció social, i perseguir els fins següents:
a) Integració laboral.
b) Integració social amb l'entorn.
c) Reforç del desenrotllament i l'autonomia personal.
Article 3. Classe de projectes i actuacions finançats
Els projectes i actuacions objecte de les ajudes se subsumiran en els següents tipus (en orde d'importància):
a) Equipament per a accedir a les telecomunicacions.
b) Equipament per a facilitar l'accés a l'ordinador o a Internet.
c) Equipament per a facilitar la comunicació augmentativa o alternativa.
d) Equipament per a facilitar el control de l'entorn.
Article 4. Àmbit subjectiu
Les ajudes regulades en la present Orde es classifiquen en institucionals i individuals:
1. Les ajudes institucionals tindran com a beneficiàries entitats sense ànim de lucre, la finalitat primordial o única de les quals, siga l'atenció a persones amb discapacitat, i es dirigiran a possibilitar la realització de projectes de la implementació de la qual es beneficie, directament, una pluralitat de persones físiques amb algun tipus de discapacitat.
2. Les ajudes individuals es destinaran a l'atenció de les persones físiques amb deficiències de caràcter motor, sensorial o psiquicointel·lectual, per tal de facilitar el seu accés a la societat de la informació, mitjançant la introducció en l'ús de les noves tecnologies com a mitjà idoni per a aconseguir la seua inclusió social.
Article 5. Import de les ajudes
1. L'import global màxim destinat a aquesta convocatòria és de 379.692,52 euros, dels quals el 70% (265.784,113 euros) prové de finançament europeu corresponent al FEDER «Una manera de fer Europa» (mainstream) i l'altre 30% (113.907,477 euros) prové de la Generalitat. De l'import global, es destinaran 280.000 euros al grup de persones físiques, i la resta, per al grup de les persones jurídiques.
2. Les ajudes econòmiques regulades en aquesta Convocatòria es concediran a càrrec dels pressupostos de la Generalitat per a l'exercici 2008, aplicació econòmica 21.35.56.657.33.6, línia de subvenció T6746000, denominació «ACCESTIC».
3. En el cas que no s'esgote l'import reservat a qualsevol dels dos grups de persones beneficiàries, l'import romanent s'incorporarà a l'altre grup.
4. La quantia màxima a adjudicar per cada sol·licitud no podrà ser en cap cas superior a l'import de les factures presentades.
5. Cada persona o entitat sol·licitant no podrà resultar adjudicatària per un import superior a la quantia de 10.000 euros.
Article 6. Exclusions i denegacions
1. Queden expressament exclosos d'aquestes ajudes els conceptes següents, que figuren relacionats a títol enunciatiu en l'annex 6:
a) Les obres de reforma de l'edifici o habitatge que es requerisquen per a la instal·lació o adaptació de l'equip objecte d'aquesta subvenció.
b) Els equipaments tecnològics convencionals (ordinadors, programari estàndard, mobiliari, etc.) que no incorporen cap adaptació per a les persones amb discapacitat.
c) L'adquisició d'equips realitzada amb data anterior a l'1 de gener de 2008.
2. Podrà ser motiu de denegació de l'ajuda sol·licitada, que la persona física o entitat beneficiària haguera incorregut en qualsevol de les circumstàncies o incompliments indicats en els articles 13 de la Llei 38/2003, de 17 de novembre, General de Subvencions, i 47.9 del Text Refós de la Llei d'Hisenda Pública, respecte de les ajudes concedides en exercicis anteriors, sempre que els esmentats incompliments o circumstàncies hagueren sigut constatats per resolució ferma dictada, prèvia tramitació del corresponent procediment en què s'haja donat audiència a la persona o entitat interessada, i no hagueren transcorregut més de cinc anys des de la seua fermesa.
Article 7. Requisits
Les persones i entitats sol·licitants de les ajudes hauran de reunir, a l'acabament del termini de presentació d'instàncies, els requisits següents:
1. Requisits exigibles a les persones jurídiques:
a) Inscripció al Registre dels Titulars d'Activitats, de Serveis i Centres d'Acció Social, adscrit a la Conselleria de Benestar Social de la Generalitat, creat en virtut del Decret 91/2002, de 30 de maig, del Govern Valencià.
b) Tindre per funció principal o única l'atenció a persones amb discapacitat, i
c) Idoneïtat d'allò que s'ha sol·licitat per a cobrir la necessitat plantejada per l'entitat sol·licitant, així com que tal sol·licitud responga directament a pal·liar o eradicar limitacions a l'accés a la societat de la informació de les persones amb discapacitat. Per consegüent, s'exclouran aquelles sol·licituds que impliquen únicament millores que no estiguen relacionades amb l'accés a la societat de la informació.
2. Requisits exigibles a les persones físiques:
a) Reconeixement de la condició legal de minusvalidesa amb un grau igual o superior al 33%.
b) Existència de deficiències de caràcter motor, sensorial o psiquicointel·lectual en la persona sol·licitant que impedisquen o dificulten el seu accés a la societat de la informació, a l'eliminació o mitigació de les quals haurà de dirigir-se específicament la sol·licitud. En conseqüència, s'exclouran aquelles sol·licituds que suposen millores en la llar o edifici que no es troben vinculades als impediments físics, sensorials o psiquicointel·lectuals assenyalats.
c) Idoneïtat d'allò que s'ha sol·licitat per a cobrir la necessitat que planteja la persona potencialment beneficiària.
d) Veïnat en qualsevol municipi de la Comunitat Valenciana.
Article 8. Sol·licituds
1. Cada persona física o jurídica interessada presentarà una única sol·licitud acompanyada de tantes fitxes com a productes o elements necessite, amb un màxim de 3 per sol·licitant; que s'ompliran d'acord amb els models que figuren en els annexos 1 i 1.1, per a persones jurídiques; així com en els annexos 2 i 2.1, per a persones físiques. Els citats annexos es trobaran disponibles per al seu ompliment tant en la pàgina web de la Generalitat: www.prop.gva.es com en www.accestic.gva.es, on així mateix, i sense perjuí d'altres vies informatives (com el telèfon d'informació administrativa 012), podrà consultar-se un manual dirigit a facilitar l'esmentada gestió amb indicacions a aquest efecte.
2. La fitxa o fitxes, que hauran d'adjuntar-se a cada sol·licitud, hauran de respondre a una unitat lògica, i hauran de satisfer per si mateixes una necessitat concreta.
3. Cada fitxa serà objecte d'una valoració independent, sense perjuí que l'administració es reserve la potestat d'unificar o disgregar aquestes en funció del seu grau d'autonomia funcional.
Article 9. Lloc de presentació de sol·licituds
1. Les sol·licituds de subvenció junt amb la documentació requerida hauran de presentar-se, preferentment, als registres que a continuació es relacionen:
a) Registre General de la Conselleria de Justícia i Administracions Públiques (c/ Historiador Chabàs, 2; CP: 46875, València).
b) Registre de la Direcció Territorial de Justícia i Administracions Públiques -Alacant (Rambla Méndez Núñez, 41 - Torre de la Generalitat -; CP: 03123, Alacant).
c) Registre de la Direcció Territorial de Justícia i Administracions Públiques -Castelló (c/ Major, 76 - Casa dels Caragols -; CP: 12336, Castelló de la Plana).
d) Registre Auxiliar de la Conselleria de Benestar Social (c/ Colom, 80; CP: 46393, València).
2. La preferència prevista en l'apartat anterior no obsta el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en virtut del qual les sol·licituds, escrits i comunicacions que els ciutadans i ciutadanes dirigisquen als òrgans de les administracions públiques podran presentar-se als registres següents:
a) Als registres de qualsevol òrgan administratiu, que pertanga a l'administració general de l'Estat, a la de qualsevol administració de les comunitats autònomes, o a la d'alguna de les entitats que integren l'administració local si, en aquest últim cas, s'haguera subscrit l'oportú Conveni.
b) A les oficines de Correus, en la forma que reglamentàriament s'establisca.
c) En les representacions diplomàtiques o oficines consulars d'Espanya a l'estranger.
d) En qualsevol altre que establisquen les disposicions vigents.
3. Així mateix, la documentació referenciada en l'apartat anterior podrà presentar-se en qualsevol de les oficines PROP que figuren enumerades en l'annex 4.
Article 10. Termini de presentació de sol·licituds
El termini de presentació de sol·licituds serà de 25 dies naturals, I s'iniciarà el seu còmput l'endemà de la publicació d'aquesta orde en el DOCV.
Article 11. Documentació
1. Sol·licitud subscrita per la persona interessada o per qui legalment la represente, degudament omplida, segons el model oficial que figura en l'annex 1 (per a persones jurídiques) i en l'annex 2 (per a persones físiques).
2. Les fitxes descriptives dels productes o elements que es desitgen sol·licitar -d'acord amb els annexos 1.1 (corresponent a entitats) i 2.1 (corresponent a persones físiques), junt amb dos pressupostos detallats subministrats per dues empreses distintes -i s'hi hauran de concretar clarament l'import total, inclosos els tributs corresponents- i un informe explicatiu de les limitacions que es vol combatre amb aquests. Cada una de les fitxes presentades haurà de numerar-se i fer-se correspondre el cost del producte en aquesta descrit amb el pressupost de menor quantia.
3. Fitxa de manteniment de tercers, d'acord amb el formulari que figura en l'annex 3, degudament firmada, que servirà per a acreditar la titularitat del compte bancari, a través del qual la persona o entitat beneficiària desitge percebre la subvenció.
4. Documentació específica que hauran d'aportar les persones físiques:
a) Còpia confrontada del DNI de la persona sol·licitant i de la que legalment la represente, o document equivalent segons les prescripcions legals. En aquest últim cas, haurà d'adjuntar-se, així mateix, la còpia confrontada del títol o document en virtut del qual s'exercisca la representació legal de la persona sol·licitant (llibre de família, resolució judicial, document públic notarial, certificat registral o document equivalent).
b) Còpia confrontada del certificat de minusvalidesa en què conste el diagnòstic i el grau d'aquesta.
c) Certificat d'empadronament de la persona sol·licitant.
5. Documentació específica que hauran d'aportar les persones jurídiques:
a) Còpia confrontada del CIF de l'entitat sol·licitant i del DNI de la persona que actue en la seua representació, així com del poder de representació suficient o document equivalent segons les prescripcions legals, de la persona que firme la sol·licitud.
b) Certificat corresponent a la inscripció al Registre dels Titulars d'Activitats, de Serveis i Centres d'Acció Social.
6. En el cas que la sol·licitud presentada no reunisca els requisits establits en la present Orde, l'administració requerirà a la persona interessada perquè procedisca a la seua esmena, en el termini improrrogable de 10 dies, i se li indicarà que, si no ho fa, es considerarà que desisteix de la seua sol·licitud, prèvia resolució a aquest efecte, d'acord amb els articles 23 de la Llei 38/2003, de 17 de novembre, General de Subvencions i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 12. Instrucció
1. Rebudes les sol·licituds, la Direcció General de Modernització les valorarà, i es podrà realitzar d'ofici totes les actuacions que considere necessàries per a la determinació, el coneixement i la comprovació de les dades, en virtut de les quals s'ha de pronunciar la resolució.
2. En qualsevol fase de la tramitació de l'expedient, a la vista de la documentació que es troba en poder d'aquest i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú, i efectuar les comprovacions necessàries sobre l'exactitud de tot això.
3. Els tràmits que hagen de ser omplits per les persones interessades en el curs del procediment, així com les seues relacions amb l'administració, se substanciaran d'acord amb el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 13. Valoració
1. Per a la valoració i concessió de les ajudes previstes en la present Orde, la Direcció General de Modernització atendrà els criteris de valoració i adjudicació de subvencions especificats en l'article 14, a la planificació i racionalització dels recursos, així com a les limitacions pressupostàries.
2. Per tal d'avaluar cada sol·licitud, es crearà una Comissió de Valoració integrada pels membres següents:
- President: el director general de Modernització.
- 4 Vocals:
El cap d'Àrea de Telecomunicacions i Societat de la Informació.
El cap de Servei d'Infraestructures d'Atenció al Ciutadà.
Un tècnic d'organització i mètodes.
Un tècnic assessor de la Direcció General.
- Un secretari o secretària elegit entre els vocals.
3. La Comissió Avaluadora adaptarà el seu funcionament al que establix la convocatòria i, de manera subsidiària, a les regles contingudes en el capítol II, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Criteris de valoració i d'adjudicació de les subvencions
1. Els criteris generals que, d'acord amb allò que s'ha exposat en l'annex 5, es prendran en consideració per a l'avaluació dels projectes són:
a) Adequació de recursos materials i suports tècnics sol·licitats als objectius que es persegueixen.
b) Adequació del cost de les actuacions o de l'equipament.
c) Prioritat d'aquelles entitats que presenten projectes destinats a col·lectius amb més dificultats per a accedir a la societat de la informació. En cas de persones físiques, a més de la dificultat d'accés, es considerarà el grau de minusvalidesa.
d) Grau de necessitat que l'entitat o la persona física plantege per a la millora de les condicions de vida, mitjançant la utilització de les noves tecnologies.
e) Caràcter innovador de l'equipament sol·licitat, des del punt de vista conceptual i tecnològic.
f) En el cas de les entitats sense ànim de lucre, es valorarà el número potencial de persones destinatàries que estaran beneficiades pel projecte, el seu grau d'impacte i els seus efectes positius.
g) Justificació de la necessitat d'ajuda tècnica, en el sentit que no haja de ser dispensada per l'ocupador, el sistema sanitari o l'educatiu; atorgant prioritat a aquelles que calguen per a la vida diària o el treball. Es valorarà que el producte sol·licitat no dispose d'alternatives o que aquestes resulten de difícil disponibilitat.
h) Prioritat d'aquelles sol·licituds corresponents a entitats que no hagen resultat adjudicatàries d'aquestes ajudes en exercicis anteriors.
2. La puntuació que corresponga a cada fitxa adjunta a la sol·licitud s'obtindrà a partir de la suma dels punts que s'hagen assignat per aplicació dels criteris establits en l'apartat precedent d'aquest article. La ponderació dels esmentats criteris s'establirà conforme al barem que consta com a annex 5.
3. Les fitxes presentades s'ordenaran en funció de la puntuació obtinguda de major a menor; corresponent a la fitxa millor valorada una ajuda igual a la sol·licitada, amb el límit de l'import global que, per a cada grup de persones beneficiàries, preveu l'article 5 d'aquesta orde. De la mateixa manera descrita, s'assignarà el sobrant que, si és el cas, quedarà disponible per a la segona fitxa i, de la mateixa manera, es procedirà successivament segons l'orde establit.
4. D'acord amb l'esmentat article 5 d'aquesta orde, si efectuada l'assignació de les ajudes a totes les sol·licituds hagudes dins del mateix grup, encara queda import disponible, s'incrementarà en tal quantia l'import previst per a l'altre grup d'ajudes, que es distribuirà d'acord amb allò que s'ha assenyalat en els paràgrafs anteriors.
Article 15. Resolució
1. Les sol·licituds d'ajudes objecte d'aquesta Convocatòria les resoldrà el conseller de Justícia i Administracions Públiques, en el termini de tres mesos des de la data d'entrada d'aquestes en l'òrgan competent per a la seua tramitació.
2. Transcorregut el termini màxim sense haver-se publicat resolució expressa, haurà d'entendre's desestimada la sol·licitud formulada, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost dels equips que ha d'adquirir l'entitat o persona física beneficiària.
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
5. Així mateix, la concessió d'una subvenció, a l'empara d'aquesta orde, no comportarà cap obligació per a aquesta Conselleria de convocar subvencions en exercicis posteriors.
6. La resolució d'adjudicació de les presents ajudes es publicarà en el Diari Oficial de la Comunitat Valenciana i, a més dels continguts prescrits en l'article 25 de la Llei 38/2003, de 17 de novembre, General de Subvencions, relacionarà, amb la puntuació obtinguda, totes aquelles sol·licituds que, complint tots els requisits, hagen sigut desestimades per sobrepassar-se la quantia màxima del crèdit fixat en la convocatòria. L'esmentada relació possibilitarà la realització de noves concessions, seguint l'orde de puntuació resultant, davant d'eventuals renúncies o altres incidències i sempre que la persona o entitat potencialment beneficiària accepte expressament aquesta opció en el termini de 10 dies hàbils que es concedirà a aquest efecte. La mencionada relació de sol·licituds tindrà caràcter provisional, i adquirirà caràcter definitiu, transcorreguts 10 dies hàbils des de la seua publicació, sense que s'hagen presentat al·legacions a aquesta.
Article 16. Recursos
1. Les resolucions que es dicten en virtut de la present Convocatòria esgoten la via administrativa i en contra podrà interposar-se recurs potestatiu de reposició, en el termini d'un mes a comptar de l'endemà de la seua notificació.
2. Davant de la desestimació per silenci administratiu de la sol·licitud podrà interposar-se davant de l'acte presumpte idèntic recurs al mencionat en l'apartat anterior, en el termini de tres mesos a comptar de l'endemà a aquell en què haguera finalitzat el termini per a dictar i notificar la resolució expressa que s'indica en article 15 de la present Orde.
3. Tot això sense perjuí que, en ambdós supòsits, la persona o entitat interessada puga interposar, directament, recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de l'esmentada jurisdicció o qualsevol altre recurs que estime procedent.
Article 17. Sistema i forma de pagament de les subvencions
1. L'obligació de pagament es contraurà contra presentació de factures reglamentàries segons la normativa vigent (Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació i es modifica el reglament de l'Impost sobre el Valor Afegit, BOE núm. 286, 29.11.2003).
2. El pagament de l'ajuda concedida es farà efectiu mitjançant transferència, després de la presentació per part de la persona o entitat beneficiària d'aquesta, de la documentació a què es referix l'article 19 de la present Orde.
Article 18. Obligacions de les persones físiques i jurídiques beneficiàries
1. Les persones i entitats beneficiàries estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.
2. En concret, totes les persones físiques i jurídiques beneficiàries d'aquestes ajudes queden obligades a:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Acreditar, davant de la Conselleria de Justícia i Administracions Públiques, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació a efectuar per la Direcció General de Modernització, així com a qualssevol altres de control financer que puga realitzar la Intervenció de la Generalitat, i aportar quanta informació els siga requerida en l'exercici de les actuacions anteriors.
d) Comunicar, a la Direcció General de Modernització, l'obtenció d'altres subvencions, ajudes, ingressos o recursos l'objecte de la qual finançat siga idèntic al d'aquesta subvenció. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Acreditar, amb anterioritat a dictar-se la proposta de resolució de concessió, que es troba al corrent en el compliment de les seues obligacions tributàries i davant de la Seguretat Social. No obstant això, s'eximeixen d'aquesta obligació les persones físiques beneficiàries d'aquestes ajudes, amb independència de la quantia de la subvenció que sol·liciten; així com les persones jurídiques que sol·liciten una subvenció d'import no superior a 1.800 €.
f) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable a la persona o entitat beneficiària, en cada cas, per tal de garantir l'adequat exercici de les facultats de comprovació i control.
g) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.
h) Adoptar les mesures de difusió contingudes en l'apartat 4 de l'article 18 de la Llei General de Subvencions. En aquest sentit, la persona física o jurídica beneficiària es compromet a citar que ha gaudit d'una ajuda concedida per la Conselleria de Justícia i Administracions Públiques en qualsevol publicació resultant de l'activitat per a la qual es va concedir l'ajuda.
i) Les obligacions establides amb caràcter general en l'art. 31.4 de la Llei 38/2003, de 17 de novembre, General de Subvencions.
j) Justificar la realització de l'adquisició dels equips o elements subvencionats en el termini comprés entre la data en què es publique o esdevinga definitiva la llista de persones o entitats adjudicatàries de la subvenció i el dia 1 de desembre de 2008 (ambdós inclusivament).
3. L'exempció de l'obligació d'acreditar el fet de trobar-se al corrent de les obligacions tributàries i davant de la Seguretat Social per part de les persones físiques, es fonamenta en el que disposa l'apartat segon in fine de la Resolució de la Secretaria General del Ministeri d'Economia i Hisenda, de 28 d'abril de 1986, per raó de la seua naturalesa, de conformitat amb el que establix l'apartat 7, de l'article 3, de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana; mentre que l'exempció prevista per a les persones jurídica s'empara en el que establix l'apartat 5 de l'esmentat article.
Article 19. Sistema de justificació de les subvencions
La justificació total presentada per la persona adjudicatària haurà de ser, com a mínim, igual a la despesa total estimada de l'equip objecte de la subvenció, i no podran ser compensades entre si les quantitats subvencionades per diferents conceptes.
Article 20. Documentació justificativa a presentar per la persona o entitat beneficiària
Les persones, físiques o jurídiques, beneficiàries presentaran les factures reglamentàries, junt amb les còpies d'aquestes. Les esmentades còpies seran confrontades al registre d'entrada en què es presente l'escrit en què se sol·licite el pagament, i la factura original es tornarà a la persona beneficiària.
Article 21. Termini de presentació de la justificació de les subvencions
1. Amb independència del tipus de subvenció de què es tracte, el termini de màxim de presentació de la justificació finalitzarà el dia 1 de desembre de 2008.
2. Excepcionalment, la Direcció General de Modernització podrà admetre que la documentació acreditativa de la correcta realització de l'activitat subvencionada es presente fora del termini establit en la present convocatòria, sempre que el retard obeïsca a causes degudament justificades en l'expedient i no imputables a les persones físiques o jurídiques beneficiàries de la subvenció.
Article 22. Deixament sense efecte, minoració i reintegrament
1. Es podrà dictar una resolució de deixament sense efecte o minoració i, en tot cas, reintegrament de les quantitats percebudes amb la corresponent exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
2. La resolució de deixament sense efecte, a través de la qual es declare la pèrdua del dret a la subvenció concedida, es dictarà previ requeriment d'esmena a la persona o entitat adjudicatària pel termini improrrogable de 15 dies hàbils.
3. El procediment s'iniciarà d'ofici, com a conseqüència de la iniciativa pròpia de l'òrgan competent o en virtut d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria o de la formulació d'una denúncia.
4. En la tramitació del procediment es garantirà, en tot cas, el dret de les persones i entitats interessades a l'audiència.
5. El termini màxim per a resoldre serà de tres mesos des del moment que siga incoat l'expedient de desistiment sense efectes o de minoració.
6. Les quantitats que es reintegren tindran la consideració d'ingrés de dret públic, als efectes del procediment aplicable per a la cobrança.
Article 24. Reintegrament de quantitats percebudes
1. Procedirà el reintegrament de les quantitats percebudes i l'exigència del corresponent interés de demora, des del moment del pagament de l'ajuda -d'acord amb el que establix l'article 37 de la Llei 38/2003, de 17 de novembre, General de Subvencions-, en els següents supòsits d'incompliment de les condicions imposades amb motiu de la concessió de la subvenció:
a) Obtenció de la subvenció falsejant les condicions requerides per a això o ocultant aquelles que ho hagueren impedit.
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.
c) Incompliment de l'obligació de justificació o justificació insuficient.
d) Incompliment de l'obligació d'adoptar les mesures de difusió contingudes en l'article 18.3.g) de la present Orde.
e) Resistència, excusa, obstrucció o negativa a les actuacions de comprovació i control financer; així com l'incompliment de les obligacions comptables, registrals o de conservació de documents, quan se'n derive la impossibilitat de verificar en què s'han emprat els fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, de la Unió Europea o d'organismes internacionals.
f) Incompliment de les obligacions imposades per l'administració a les persones i entitats beneficiàries, així com dels compromisos per aquestes adquirits, amb motiu de la concessió de la subvenció, sempre que afecten o es referisquen al mode en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
g) Incompliment de les obligacions imposades per l'administració a les persones i entitats beneficiàries, així com dels compromisos per aquests adquirits, amb motiu de la concessió de la subvenció, diferents dels anteriors, quan se'n derive la impossibilitat de verificar en què s'han emprat els fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals de la Unió Europea o d'organismes internacionals.
h) L'adopció, d'acord amb el que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
2. En el cas que el compliment de la persona o entitat beneficiària s'aproxime de manera significativa al compliment total i acredite una actuació inequívocament tendent a la satisfacció dels seus compromisos, la quantitat a reintegrar estarà determinada, segons el principi de proporcionalitat, d'acord amb l'exigència continguda en el paràgraf n), de l'apartat 3, de l'article 17, de la Llei 38/2003, de 17 de novembre, General de Subvencions.
3. Igualment, en el supòsit de concurrència de subvencions o un altre tipus d'ingrés, quan l'ajuda principal siga de la Generalitat, procedirà el reintegrament de l'excés obtingut sobre el cost de l'activitat exercida.
DISPOSICIONS ADDICIONALS
Primera
Els aspectes previstos en la present Orde s'aplicaran sense perjuí del conjunt de normes que regulen l'administració de la Generalitat, especialment en matèria pressupostària.
Segona
De conformitat amb el que establix la Llei Orgànica 15/1999, de 13 de desembre, de Protecció de Dades de Caràcter Personal, les dades personals de les persones sol·licitants incloses en el transcurs del present procediment de concurrència competitiva, seran incloses en un fitxer automatitzat titularitat de la Direcció General de Modernització, amb domicili al carrer Colon, 66, CP. 46729 València (Espanya) i la finalitat del qual serà resoldre la concessió de les ajudes dirigides a facilitar l'accés a la societat de la informació de les persones amb discapacitat.
DISPOSICIONS FINALS
Primera
S'autoritza el director general de Modernització per dictar totes les instruccions que calguen per al desenrotllament de la present Orde.
Segona
Quan, per part de les entitats sol·licitants, es faça publicitat a través de qualsevol mitjà de comunicació dels equips subvencionats, totalment o parcialment, mitjançant les ajudes a què es referix aquesta orde, serà obligatori fer constar explícitament que es tracta d'una ajuda de la Generalitat i per fons FEDER «Una manera de fer Europa».
Tercera
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Quarta
Contra les bases de la present Convocatòria es podrà interposar, potestativament, recurs de reposició davant del mateix òrgan que les ha dictat, en el termini d'un mes, comptat des de l'endemà a la seua publicació; o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà a la seua publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de la possibilitat d'interposar qualsevol altre que s'estime adequat.
València, 29 d'agost de 2008
El conseller de Justícia i Administracions Públiques,
FERNANDO DE ROSA TORNER